Træner Kent Nielsen satser på, at AaB kan tage den tredje sejr i træk, når OB lørdag kommer på besøg.

AaB går efter sin tredje sejr på stribe, når den nordjyske fodboldklub lørdag tager imod OB i Superligaen. For fem dage siden vandt Superligaens nummer to med 2-0 hjemme over Sønderjyske. Tre dage senere gik AaB videre til kvartfinalerne i pokalturneringen via en 3-1-sejr ude over FC Sydvest. - Vi vil gøre alt for at følge op med den tredje sejr på stribe inden for få dage. Præsterer vi optimalt sammenholdt med den sædvanlige flotte opbakning fra lægterne, så har vi også en god chance, siger AaB's træner, Kent Nielsen, til klubbens hjemmeside. - OB og vi minder på flere områder spillemæssigt meget om hinanden. Begge hold har individuelle kvaliteter og spiller med stor bevægelse, hvorfor det bliver en defensiv udfordring respektivt at håndtere modstanderens offensive tiltag. - Umiddelbart vurderet er OB's offensiv noget stærkere end deres defensiv, og forhåbentlig kan vi finde nøglen til at tippe en efter al sandsynlighed meget energisk kamp over til vores fordel, siger Kent Nielsen. AaB har 21 point efter 13 runder i Superligaen, hvilket er tre point færre end topholdet, FC Midtjylland. OB er nummer fire med 18 point.